સોશ્યો-કૉમેડી એવા આ નાટકની વાર્તા એક એવા પરિવારની આસપાસમાં ફરે છે જેના જીવનમાં બઘું જ સુખરૂપ ચાલી રહ્યું છે. કોઈ વાતની તકલીફ નથી. તકલીફની શરૂઆત એ સમયે થાય છે જે સમયે પપ્પા પોતાના નીતિનિયમ અને સિદ્ધાંતને આગળ ધરીને ઊભા રહે છે. આખો પરિવાર પપ્પાના આ સ્વભાવથી થાક્યો છે અને થાકેલા આ પરિવારની સામે પપ્પા પોતાના સિદ્ધાંતોને છોડવા રાજી નથી. વાત એક તબક્કે એવી તે વણસી જાય છે કે પપ્પા ઘર છોડી દે છે. હવે બધું ફરીથી હતું એવું ને એવું જ થઈ જાય છે. પપ્પાની ગેરહાજરી કોઈને સાલતી નથી, એ સાલે છે તો માત્ર ઘરની મોટી વહુને અને મોટી વહુ પપ્પાને પૂરો હક પાછો અપાવવા માટે એક નવી જ શરૂઆત કરે છે. તે પોતાના જ સસરાને દત્તક લઈને તેને ઘરે લઈ આવે છે. પપ્પાને ફરીથી એ જ સ્થાન અપાવવાનો આ પ્રયાસ છે જે એક સમયે તેમનું હતું. ‘પપ્પા Once More’ના પપ્પાનું કૅરૅક્ટર ડિરેક્ટર અરવિંદ વૈદ્યે જ કર્યું છે તો તેમની સાથેના કલાકારોમાં રિતિકા શાહ, ધ્રુવ બારોટ, વિશાલ શાહ, મલ્લિકા શાહ અને નિમેશ શાહ છે.